Kegyelem nektek és békesség Istentől a mi Atyánktól és az Úr Jézus Krisztustól!

Rm 10, 12-17 *Nincs különbség zsidók és görögök között, mert mindenkinek ugyanaz az Ura, és ő bőkezű mindazokhoz, akik segítségül hívják őt, 13mert „aki segítségül hívja az Úr nevét, üdvözül”. 14De hogyan hívják segítségül azt, akiben nem hisznek? Hogyan is higgyenek abban, akiről nem hallottak? Hogyan hallják meg igehirdető nélkül? 15És hogyan hirdessék, ha nem küldettek el? Amint meg van írva: „Milyen kedves azoknak a jövetele, akik az evangéliumot hirdetik!” 16Csakhogy nem mindenki engedelmeskedett az evangéliumnak, hiszen Ézsaiás is ezt mondja: „Uram, ki hitt annak, amit tőlünk hallott?” 17A hit tehát hallásból van, a hallás pedig Krisztus beszéde által.*

Isten igéjét hallgató Gyülekezet!

Talán néhányan ismerik a telefonáláskor használt „halló” szó legendáját, miszerint a „hallom” szóból származó halló kifejezést a világon elsőként Puskás Tivadar használta a telefonhírmondó tesztelése során és innen terjedt el aztán. Ez a valóságnak persze nem felel meg, de annyi mégis kiemelhető belőle, hogy bármelyik nyelvből is származik ez a kifejezésünk a hívás meghallásához, vagy az erre való köszöntő válaszhoz lehet köze.   
Mai igénk pedig éppen erre kérdez rá, illetve bíztat bennünket, hogy váljunk az ige, Krisztus meghallóivá és feleljünk rá az életünkkel.  
Ha az igéről beszélünk, akkor leginkább mint hallgatóira gondolunk önmagunkra, pedig, ha őszintén rátekintünk az életünkre, akkor bizony sokszor inkább azt kell, hogy felfedezzük, hogy nem az ige meghallói, hanem sokkal inkább halogatói vagyunk. Pedig most, ahogy mai alapigénk is figyelmeztet, a meghallás időszakában kellene, hogy legyünk és ez bizony nem csak lehetőségünk, hanem életbe, az örök életbe vágó kérdésünk kellene, hogy legyen. Mert, ha a meghallás halogatói maradunk, annak bizony az örök kárhozatra való meghalás lesz az eredménye. Elnézést, befejezetem a szójátékokat, tekintsünk inkább arra, hogy mit is jelent ez a mostani időszak a számunkra!  
Ha konkrétan a most előttünk álló időszakra tekintünk, akkor az úgynevezett ünneptelen félév áll előttünk, melyet mai vasárnapunkkal, Szentháromság utáni 1. vasárnappal kezdünk meg és kissé leegyszerűsítve Reformáció ünnepéig tart. Valójában se a félév nem stimmel - hiszen rövidebb időszakról van szó - sem a ünneptelen kifejezés, hiszen egy részről minden vasárnapunk Krisztus ünnep, más részről ott van akár az Őszi, vagy a Templomszentelési hálaadó ünnep is. A kegyelmi időt tekintve azonban valóban az első Pünkösd és Krisztus visszajövetele közötti türelmi, kegyelmi időben vagyunk, amikor örömmel vallhatjuk, hogy még van lehetőségünk a megtérésre.   
Persze halogathatjuk és ezt meg is teszik sokan, hiszen még bőségesnek tűnik a lehetőség, de valójában nem tudhatod, hogy mikor jön el az óra. A telefon még csörög, a hívás még szól, de nem tudhatod, hogy mikor hallgat el. Te felveszed, vágyod felelve azt mondani, hogy „halló”? Meghallottad már valójában az Úr új életet adó igéjét és úgy is éled az életed? Vagy hallod ugyan, hogy valaki szól, de még inkább várakoztatod, még inkább halogatod?   
Sokan vannak így. Igen, lehet, hogy kellene a bűnbánat, a megbocsátás, a kegyelem megtapasztalása, az Istennel való mély, személyes kapcsolat, az igazi megtérés az életembe, de még halasztom. Pedig ennek nem sokadrangú, ráérős kérdésnek kellene lenni. Ez egy olyan kérdés, ami kapcsán nekünk is kiáltanunk kellene önmagunk felé: „Itt az idő, most, vagy soha!”.   
Talán drasztikusnak tűnik ez a végletesség, de Testvérek, ha Jézus a következő pillanatban belép az ajtón és azt kérdezi tőled, hogy hol az őszinte bűnbánatod, hogy hol van az egyedül belé kapaszkodó hited, akkor mit fogsz mondani?   
Ugyanazt, fogod tenni, mint az oltár előtti igében a gazdag ember: kétségbeesetten kapkodni kezdesz és könyörögni még egy utolsó utáni pillanatért, esélyért, de a kérdés ugyanaz lesz feléd is: „Amíg volt időd, amíg a kegyelem idejét élted, addig mit csináltál, miért nem vetted észre, miért nem hallottad meg Jézust, addig mi volt az, ami fontosabb volt neked Krisztusnál? Erre a fajta vakságunkra, ráérősségünkre mutat rá Lackfi János „Hogy miért nem ismersz fel, amikor a parton állok?” című írása is, ennek az első felét olvasom most: *„Hogy miért nem ismersz fel, mikor a parton állok?*

*Mert el vagy foglalva a halfogással, szíved hozzáragad a kézzelfogható dolgokhoz, sáros leszel, mint krumpli a földben. Egy madár repülése neked madárrepülés,*

*egy ember a parton csak ember a parton,*

*a hal a hálóban csak hal, semmi más.*

*Így aztán hiába üzengetek virággal, felhővel, állatokkal, emberekkel, ha nem nézel be a látszat mögé,*

*a felszínen maradsz, magadat is bezárod, nincs itt semmi látnivaló. A világra táblát teszel ki: ÉRDEKLŐDÉS HIÁNYÁBAN ZÁRVA.*

*És mit csinálsz, ha nem kapod meg jeleimet? Gyűjtögetsz, élményeket, skalpokat, részvényeket, lefutott kilométereket, leadott vagy felemelt kilókat, tudományos fokozatokat. Vissza az őskorba, amikor aki a legtöbb bogyót gyűjtötte, az volt a legnagyobb király. És pontosan mennyi leadott kilót, doktori címet, eladási százalékot és menő cipőt viszel majd magaddal a sírba? Pont annyit, amennyivel jöttél.”*

Valahogy így van és így is marad valóban az életedben, ha megelégszel azzal, hogy tudomásod, néhány információd van Jézusról, esetleg egy-egy múltba vesző hitélményed, de nem ismered Őt igazán, közelről, személyesen, mint Megváltó Uradat. Ha így marad, akkor bármennyit is bólogatsz igehirdetéseket hallgatva, vagy betanult imádságokat mormolva, valójában ugyanúgy távol tartod magadtól a téged hívó, az érted küzdő Szabadítót. Ha így marad, akkor ugyanott állsz a hitedben, mint az oltár előtti példázat gazdagja: vallásosan a kárhozatban.   
Ez kell, ez elég neked ma? Nem lenne jobb már ma bűnbánattal élni és a kegyelembe teljes életeddel belekapaszkodni?   
Pál apostol mai igénkben azt mondja, kéri, hogy hívjuk segítségül az Úr nevét már ma. Hittel könyörögve és Krisztusba kapaszkodva tegyünk így – bíztat, sőt meg is erősít a Jóél prófétánál hallott ígéretben, hogy aki így tesz, az üdvözül.   
A másik dolog pedig, amit Pál hangsúlyosan aláhúz, hogy ebben nincs kivétel se egyik, se másik oldalról. Azaz nincs olyan ember, csoport, közösség, akit Isten inkább, vagy épp kevésbé hívna és várna az Ő közelségébe, az örök életre. Vannak vallási csoportok, akik ezt hirdetik magukról, vagy épp van ahol a papot, lelkészt emelik ki, hogy ő különb, szentebb, mint a gyülekezet bármely tagja, pedig Isten előtt nincs ilyen különbségtétel. Egy féle különbségtételről tudunk az Úr előtt, arról, hogy valaki átadja-e az életét Krisztusnak, vagy sem.   
Ez pedig nem a mi mértékünk, de számunkra is megmutatkozik. Hiszen lehet mímelni a keresztény életet egymás előtt, de a tanúságtételünkön, azon, hogy az ige megismerésére törekszünk annak teljességében, vagy csak dobálózunk egy-egy igeverssel , ahogy nekünk kényelmes, vagy éppen azon, hogy a féltő szeretet cselekedeteivel szolgálunk – mindezeken keresztül mégis csak láthatóvá válik az emberek előtt is a különbség. Ugyanúgy, ahogy vehetünk drága öltönyt, márkás cipőt és élére vasalt inget magunkra, de ez még egyáltalán nem azt jelenti, hogy valóban gazdagok vagyunk. Sőt, ha így teszünk, miközben semmi sincs mögötte, azaz nincs igazi gazdagságunk, akkor valójában semmi mást nem tettünk csak még szegényebbé tettük magunkat. Pál apostol fel is teszi a kérdést: *„De hogyan hívják segítségül azt, akiben nem hisznek?”*  
Sehogy. Nem hívják, mert nem is akarják meghallani, nem akarják felismerni, hogy mennyire rá vannak szorulva. Amíg lehet mennyiségi gyűjtögetőnek lenni, lehet világinak, az emberinek egyszerűbben megfelelni, addig sokaknak marad elegendő a látszat, a hamisság.   
Pál apostol is felkiált, hiszen látja, tapasztalja, hogy mennyien nem engedelmeskednek, nem is felelnek az evangélium hívásának. Az ézsaiási kiáltás tőr elő az apostolból is: *„Uram, ki hitt annak, amit tőlünk hallott?”*.   
Mert a hit hallásból, tapasztalásból, élő személyes Krisztus kapcsolatból születik meg. Ez pedig, ahogy Pál írja, csak Krisztus beszéde, azaz az Isten igéjének élővé válásával lehetséges. Ha a tiszta ige, hagyom és vágyom, hogy az életem alapja legyen, nem csak elvi, de gyakorlati, hétköznapi, élő szinten, akkor fog bennem igazi gazdagsággá válni. Akkor nem hamis ruhaként vallom uramnak magamon Krisztust, akkor azt várom, elhiszem és vallom, hogy Ő az a teljesség, aki egyedül is elegendő, aki minden egyéb nélkül A SZÜKSÉGES.   
Ha pedig ezt vallom, hogy nekem Krisztus az egyedüli szükségem, akkor többé nem lesz bennem kérdés, hogy most, vagy majd egyszer szeretnék Vele megújult életet. Lackfi János ezt írja költeménye folytatásában: *„Külön hála a nagy semmiért, az üres hálóért, mert abban találkozol saját határaiddal, azzal, hogy mennyire rám vagy utalva. Ez a legjobb, ami történhet veled, velünk!*

*Hozzám vagy nőve, mintha sziámi ikrek lennénk, se rendesen járni, se boldogulni nem tudsz nélkülem.”*  
Mi pedig boldogulni vágyunk, azaz boldognak lenni. De az csak Jézussal együtt lehetséges. Pál így fogalmaz: „*A hit tehát hallásból van, a hallás pedig Krisztus beszéde által.”.* Így, ha te már ma Jézussal, Jézusért élsz, akkor te már ma boldog leszel, hited lesz és ennek a boldogságnak, az Isten neked szánt örömének a teljessége a tied lesz az örök életben. A mi Urunk erre hív: Halljatok hát és ne halogassatok! Ámen